P. Hrušovský, predseda NR SR: (2004-10-28):
D. Štrofová, poslankyňa: Ďakujem, pán predsedajúci, za slovo. Vážení kolegovia, vážené kolegyne, dovoľte, aby som tiež v rámci interpelácií podala niekoľko interpelácií, a to tieto: Prvý by bol pán podpredseda vlády Csáky. Ide o záležitosť, keď som si prešla internetovú stránku vlády a pozerala som sa na stránku rozpočtu, našla som veľmi zaujímavú tabuľku Vývoj plnenia štátneho rozpočtu v roku 2004 v porovnaní s rovnakým obdobím minulého roka. Keď sa pozriem na nedaňové príjmy, z toho príjmy z rozpočtu Európskej únie, tak musím konštatovať, že číslo 2 088,9 mil. v porovnaní s výdavkami štátneho rozpočtu z Európskej únie 6 305,8 mil. sú neporovnateľné. Je tu prepad asi 4 mld., čo si myslím, že je už povšimnutiahodné, a myslím si, že je to veľmi vážna situácia, s ktorou sa treba zaoberať a treba ju riešiť. My vlastne, keď si to tak pozrieme, Slovensko sa stalo za prvých deväť mesiacov roka 2004 plným platcom do rozpočtu Európskej únie, je to skoro vo výške 70 % a čerpanie zo zdrojov rozpočtu Európskej únie predstavuje len 15 % ročného plánu, čo sú čísla, ktoré sú naozaj už alarmujúce. Z tohto stavu vlastne Slovensko miesto získania povstupovej pomoci sa stáva naozaj čistým platcom do rozpočtu Európskej únie, a preto vás žiadam, pán minister, aby ste mi odpovedali na to, ako mienite riešiť tento stav. Myslím si, že situácia je naozaj alarmujúca. Mali by sme predsa byť ešte stále čerpateľom predvstupovej pomoci a nie už čistým prispievateľom. Ďalšia interpelácia je na pána ministra dopravy. Ja som veľmi vďačná, že sa vrátil a je jeden z tých poriadnych, ktorí sa zúčastňujú aj tejto pravidelnej našej interpelačnej hodinky, približne akademickej. (Reakcia z pléna.) Neodvolám ho za to, nebojte sa, ja mám len interpeláciu na neho. Takže ak dovolíte (smiech), ak dovolíte, pondelňajšia havária kamiónu na moste v Bratislave a ňou spôsobený kolaps v Bratislave ukázal nepripravenosť na takéto situácie. Do rezortu plynú mnohé zdroje aj vo forme stále sa zvyšujúcej ceny za diaľničné známky. Mám pocit, že váš rezort, pán minister, zanedbáva správu, zabezpečenie a obstaranie informačných tabúľ, ktoré by motoristov dopredu informovali na dopravnú situáciu a dopredu tak postihnuté úseky uľahčili alebo odviedli od nich dopravu. Mienite sa vážnejšie týmto problémom zaoberať a riešiť ho? Občania totiž platia a majú právo aj na kvalitné služby aj od vášho rezortu. Ďalšia interpelácia je na pána predsedu vlády Mikuláša Dzurindu a súvisí s tým, že som bola oslovená odborármi z SPP. Myslím, že viacerí poslanci, tak ako prezident, predseda vlády a niektorí ministri, dostali žiadosť, urgentnú žiadosť od odborárov, aby sme zastavili prepúšťanie v SPP. Ide o 500 zamestnancov. Myslím si, že je to nemalé číslo na to, aby sme si nevšimli túto situáciu. Takže sformulujem interpeláciu na pána predsedu vlády Dzurindu takto: V dôsledku druhej etapy reštrukturalizácie ProGres II by malo v najbližších dňoch odísť z SPP, a. s., viac ako 500 zamestnancov. Na základe neplatnej uzavretej kolektívnej zmluvy na rok 2004 nemajú zamestnanci žiadnu záruku na využitie výhod plynúcich z kompetenčných programov uvedených v kompetenčnej zmluve na rok 2004. Napríklad je to odstupné, odchodné a podobne. Takáto situácia je neakceptovateľná. Čo s tým, pán predseda vlády, ako jeden z oslovených a kompetentných chcete robiť? Ďakujem veľmi pekne. Svoje interpelácie písomnou formou odovzdám v stanovenej lehote.